6. Què hi ha de nou en el GIMP 2.4?
| Apèndix A. La història del GIMP |

## 6. Què hi ha de nou en el GIMP 2.4?

Un aspecte actualitzat

  S'ha creat un nou lot d'icones per a la versió 2.4. Les icones compleixen amb les directrius de l'estil Tango de manera que el GIMP no sembli fora de lloc en cap de les plataformes admeses. Independentment de si executàveu el GIMP en Microsoft Windows, Mac OS X o Linux (GNOME, KDE o Xfce), el GIMP proporciona una aparença polida i consistent.

  Figura A.1. Nou aspecte de la caixa d'eines en el GIMP 2.4

  A més, les icones també han millorat la seva visibilitat en fons foscos, comunament utilitzats pels artistes digitals.

  Per als artistes que prefereixen colors dessaturats per a les seves icones, hi ha disponible un tema d'icones alternatiu a [JIMMAC01].

Pinzells ajustables

  Ara, les opcions de l'eina inclouen un lliscador de la mida de pinzell que afecta tant els pinzells paramètrics com els pinzells de mapa de bits. Era una característica reclamada pels artistes digitals i pels editors de fotografies.

  Figura A.2. Pinzells ajustables en el GIMP 2.4

  A diferència de les versions anteriors del GIMP, independentment de si useu un pinzell de mapa de bits, un pinzell paramètric o fins i tot un tub d'imatge (múltiples mapes de bits), podeu ajustar fàcilment la mida del pinzell amb el lliscador de l’acoblador de les opcions de l'eina o amb un dispositiu extern com ara un lliscador MIDI o un dispositiu USB com el Griffin Powermate.

Eines de selecció

  Les eines de selecció s'han reescrit des del principi per a permetre redimensionar les seleccions existents. A més, l'eina de selecció rectangular inclou un ajust per a arrodonir els cantons, ja que això s'ha identificat com una tasca molt comuna entre els dissenyadors web.

  Figura A.3. Eines de selecció en el GIMP 2.4

  La corba d'aprenentatge per a les eines s'ha aplanat, ja que la funcionalitat clau està disponible sense enrevessades dreceres de teclat que confonen els aprenents del GIMP. La majoria de les dreceres de teclat existents encara funcionen, però la funcionalitat o bé està disponible en les opcions de l'eina o bé s'ha quedat obsoleta a causa del moviment i el redimensionament interactiu en el llenç.

  Mentre les eines s'han redissenyat per a facilitar la comprensió als novençans, tota la funcionalitat anterior encara hi és. Encara podeu limitar les relacions d'aspecte o les mides específiques.

Eina Selecció del primer pla

  La selecció d'objectes individuals en les imatges és més fàcil ara amb una eina de Selecció del primer pla nova. Es fa en dos passos. Primer, feu una selecció de la regió d'interès que contingui l'objecte sencer. Llavors pinteu sobre l'àrea seleccionada amb un pinzell, sense traspassar la vora de l'objecte. Deixeu anar el botó del ratolí quan hàgiu acabat i mireu si hi ha taques blau fosc que corresponen a zones no seleccionades. Si n'hi ha alguna, les pinteu un altre cop i deixeu anar. Quan no tingueu més àrees blaves dins de l'objecte, premeu Retorn i tindreu un objecte perfectament seleccionat.

Eina Alinea

  Tot i que el GIMP ha proporcionat funcionalitat de quadrícula i guies, l'alineament efectiu s'havia de fer manualment. Una eina nova ve al rescat: ...

Canvis en els menús

  El canvi més notable és el nou menú de colors de màxim nivell que acumula la majoria d'eines, connectors i scripts que ajusten els colors en mode RGB/escala de grisos i les paletes de color en mode indexat. Així que ara podeu arribar a funcions com Nivells i Corbes molt més de pressa que abans, tret que definiu les vostres pròpies dreceres de teclat usant el gestor de dreceres de teclats millorat.

  En la nova versió del GIMP, algunes entrades de menú han canviat de nom i de posició. Principalment s'ha fet per simplificar la corba d'aprenentatge i per millorar l'experiència d'usuari. Al capdavall, «Soroll HSV» i «Soroll RGB» sonen amb més sentit que «Scatter HSV» i «Scatter RGB», no?. I els consells en una barra d'estat per a tots els connectors i scripts també són molt útils.

Funcionalitats de formats de fitxer

  - Format de pinzell ABR de Photoshop;

  - S'ha millorat la lectura/escriptura d'EXIF en JPEG;

  - Importació dels camins de retallada en TIFF;

  - Les màscares de capa es poden desar en PSD;

  - Mapes de bits de 16/32 bits i canal alfa en BMP;

  - Les icones de 24 bits i de Vista es poden obrir i desar.

Edició en pantalla completa

  El mode pantalla completa s'ha millorat no sols per a permetre obtenir una previsualització a escala completa de la imatge, sinó també per a permetre una edició còmoda. L'artista disposa d'un estat de pantalla màxim al mateix temps que totes les funcionalitats són accessibles ràpidament prement la tecla Tab (que commuta la visibilitat de tots els acobladors) quan treballeu a pantalla completa.

  Si pinteu o retoqueu fotos, l'edició a pantalla completa manté els elements de distracció fora de la vista en prémer una tecla. És com observar els estels en el camp en lloc de fer-ho en una ciutat amb contaminació lumínica.

Gestió del color i proves en pantalla

  Ara el GIMP proporciona funcionalitat completa per a perfils de color, cosa que permet una modificació precisa del color mitjançant un complet procés de «cambra fosca digital».

  Figura A.4. Gestió del color en el GIMP 2.4

Nova eina Escapça

  Igual que les eines de selecció, la nova eina Escapça s'ha millorat des de l'última versió. Les nanses de redimensionament en realitat redimensionen el rectangle d'escapçament, i no en permeten el desplaçament. L'eina es comporta de manera més natural i consistent amb les altres eines del GIMP. Per a més detalls consulteu Secció 4.4, «Escapça».

  Per a moure, simplement arrossegueu el rectangle fent clic en l'àrea. El redimensionament és possible en un o dos eixos alhora arrossegant les nanses en els costats i els cantons. L'àrea exterior s'enfosqueix amb un elegant efecte de paspartú per a millorar la idea de com es veurà l'escapçada final.

Eliminació d'ulls vermells

  Si bé ja existeixen nombrosos fluxos de treball sobre els ulls vermells, el GIMP ara disposa d'un filtre automàtic màgic molt convincent per a llevar els ulls vermells de les vostres fotos.

Pinzell corrector

  El pinzell corrector és una eina nova, similar en el seu funcionament a l'eina Clona, que permet arreglar ràpidament petits defectes i imperfeccions a causa d’esgarrapades o pols. De fet, l'eina és prou intel·ligent per a ser capaç d'entendre on i com modificar una imatge per a corregir aquests defectes basats en el context del color de la imatge.

Clona en perspectiva

  Aquí hi ha una altra eina nova de l'estil de l'eina Clona que és capaç d'adaptar la geometria de destinació, en lloc del color com ho fa el pinzell corrector, que es basa en la configuració de distorsió preseleccionada. Com suggereix el nom, és perfecta per a copiar blocs d'imatges amb algun tipus de canvi de perspectiva.

Distorsió de les lents

  Un problema molt habitual que apareix especialment en usar lents barates és la distorsió de barril i el vinyetatge. Afortunadament el GIMP proporciona un filtre nou per a compensar tots dos problemes. La nostra missió és protegir la butxaca del fotògraf.

Altres millores variades

  A més de tot l'anterior, s'ha millorat el GIMP en altres àrees com ara:

  - Millor informació d'estat per a eines en la barra d'estat de la finestra.

  - Diversos increments de la velocitat en funcions de composició i dibuix de degradats.

  - Giny de previsualització ampliable per a connectors.

5. Què hi ha de nou en el GIMP 2.2? |  | 7. Què hi ha de nou en el GIMP 2.6?

Report an error in the bug tracker