7.22. Afegeix una màscara de capa
| 7. El menú «Capa» |

### 7.22. Afegeix una màscara de capa

L'ordre Afegeix una màscara de capa afegeix una màscara de capa a la capa activa. Mostra un quadre de diàleg on podeu configurar les propietats inicials de la màscara. Si la capa ja té una màscara, el menú queda inhabilitat i gris clar.

Una màscara de capa us permet definir quines parts de la capa són opaques, semitransparents o transparents. Per a més informació, vegeu la secció Màscara de capa.

#### 7.22.1. Activació de l'ordre

- Accediu a aquest ordre des del menú de la imatge Capes → Màscara → Afegeix una màscara de capa

- o des del menú emergent al qual accediu fent clic amb el botó dret del ratolí a la capa activa al quadre de diàleg de Capes.

#### 7.22.2. Descripció del quadre de diàleg «Afegeix una màscara de capa»

Figura 16.110. El quadre de diàleg «Afegeix una màscara de capa»

Inicialitza la màscara de la capa a:

  Aquest quadre de diàleg us ofereix diverses opcions per al contingut inicial de la màscara de capa:

  Blanc (opac del tot)

    Amb aquesta opció, la màscara de capa fa tota la capa opaca. Això significa que no veureu cap diferència en l'aparença de la capa fins que pinteu sobre la màscara de capa.

  Negre (transparent del tot)

    Amb aquesta opció, la màscara de capa fa tota la capa transparent. Això s'observa a la imatge amb un patró de quadres sobre el que podreu pintar per fer qualsevol part de la capa visible.

  Canal alfa de la capa

    Amb aquesta opció, el contingut del canal alfa s'utilitza per omplir la màscara de capa. No s'altera el canal alfa, per la qual cosa s'incrementa la transparència de les àrees parcialment visibles, la qual cosa origina una capa més transparent.

  Transfereix el canal alfa de la capa

    Aquesta opció fa el mateix que l'anterior pel que fa a la màscara de capa, però restableix el canal alfa de la capa en una opacitat total. L'efecte és transferir la informació de transparència del canal alfa fins a la màscara de capa, deixant la capa amb la mateixa aparença anterior. La visibilitat de la capa queda determinada només per la màscara de capa i no pas pel canal alfa. En cas de dubte, seleccioneu aquesta opció en comptes de «Canal alfa de la capa», perquè deixarà l'aparença sense canvis.

  Selecció

    Aquesta opció converteix la selecció actual en una màscara de capa, de manera que les àrees seleccionades queden opaques i les no seleccionades, transparents. Si qualsevol àrea està parcialment seleccionada, podeu fer clic a Botó de màscara ràpida per obtenir una previsualització de l'efecte.

  Còpia de la capa en gris

    Aquesta opció converteix la capa en una màscara de capa. És particularment útil quan penseu afegir continguts nous a la capa.

  Canal

    Amb aquesta opció la màscara de capa s'inicia amb una selecció de màscara que heu creat anteriorment, que es troba guardada al quadre de diàleg de Canal.

Inverteix la màscara

  Si marqueu la casella Inverteix la màscara a la part inferior del quadre de diàleg, s'inverteix la màscara resultant, i les àrees transparents es tornen opaques i viceversa.

Quan feu clic sobre el botó Afegeix, apareix una miniatura de la màscara de capa a la part dreta de la miniatura de la capa en el quadre de diàleg de Capes.

7.21. El submenú «Màscara» |  | 7.23. Aplica la màscara de capa

Report an error in the bug tracker