3. Obrir fitxers
| Capítol 5. Obtenció d'imatges del GIMP |

## 3. Obrir fitxers

Hi ha diferents maneres d'obrir una imatge en el GIMP:

### 3.1. Obre el fitxer

La manera més òbvia d'obrir un fitxer és emprant el menú. Useu Fitxer → Obre per a obrir el diàleg Obre una imatge, que us permet navegar fins al fitxer i seleccionar-lo fent clic sobre el nom. Aquest mètode funciona quan coneixeu el nom i la ubicació del fitxer que voleu obrir. Encara que el diàleg Obre una imatge té un panell de previsualització, no és còmode (o fàcil) trobar una imatge basant-se en una miniatura.

| Nota
En obrir un fitxer, el GIMP necessita determinar de quin tipus de fitxer es tracta. Desafortunadament, l'extensió del fitxer, com `.jpg`, no és fiable: les extensions de fitxers varien d'un sistema a un altre; els noms de fitxers es poden canviar perquè tinguin una altra extensió; i hi ha moltes raons per les quals un nom de fitxer pot no tenir extensió. El GIMP tracta primer de reconèixer un fitxer examinant-ne el contingut: la majoria dels formats de fitxer més comuns tenen «capçaleres màgiques» que permeten identificar-los; només si això no dóna resultat, el GIMP recorre a l'extensió.

Figura 5.4. El diàleg «Obre una imatge».

La versió 2.2 del GIMP va introduir un nou diàleg Obre una imatge que proporciona diverses millores que us permeten navegar més de pressa cap a un fitxer. Potser la millora més important és la capacitat de crear «marcadors», o llocs, per a les carpetes que feu servir sovint. La llista dels vostres marcadors apareix en el costat esquerre del diàleg. Els que són a dalt, com «Escriptori», es proporcionen automàticament. Useu el botó Afegeix per a afegir el directori actual a la llista. Useu el botó Suprimeix per a suprimir el marcador seleccionat. Feu doble clic sobre un marcador per a navegar directament per aquest directori.

En la part central del diàleg hi ha una llista del contingut del directori seleccionat. Els subdirectoris es mostren en la part superior de la llista, i els fitxers sota aquests. Per defecte es mostren tots els fitxers del directori, però podeu restringir la llista perquè mostri només els fitxers d'imatge d'un tipus específic usant el menú de selecció de tipus de fitxer que hi ha sota la llista del directori.

En seleccionar un fitxer d'imatge en la llista, apareix una previsualització d'aquest en la part dreta del diàleg, juntament amb informació bàsica sobre la imatge. Tingueu en compte que les previsualitzacions es desen en generar-se, i algunes coses que podeu fer que la previsualització sigui incorrecta. Si sospiteu que això és així, podeu forçar la generació d'una nova previsualització fent clic sobre l'àrea de previsualització mentre manteniu premuda la tecla Ctrl.

Per defecte, la caixa de text Ubicació és present en el diàleg Obre un fitxer. Pot estar oculta: la combinació de tecles Ctrl+L commuta la visibilitat d'aquesta caixa de text. També podeu fer clic en la icona de paper i llapis, situada en el cantó superior esquerre per a canviar la vista de la caixa de text.

| Nota
Si seleccioneu un nom de fitxer de la llista i feu clic en el botó «Obre» del cantó inferior dret del diàleg, en la majoria dels casos el GIMP en determina automàticament el tipus. Però en ocasions molt particulars, quan el tipus de fitxer no és gaire normal i el nom no té l'extensió apropiada, el GIMP pot fallar en aquesta detecció. Utilitzeu Selecciona el tipus de fitxer que està en la part inferior del diàleg per a especificar un tipus de fitxer apropiat. En general, si el GIMP no aconsegueix obrir un fitxer d'imatge, és molt probable que aquest estigui corrupte o sigui d'un format no admès.

2. Crear fitxers nous |  | 3.2. Obre una ubicació

Report an error in the bug tracker